
R A P O R T

asupra proiectului de Lege privind detaşarea salariaţilor în cadrul prestării de servicii transnaţionale

1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu proiectul de Lege privind detaşarea salariaţilor în cadrul prestării de servicii transnaţionale, trimis cu adresa nr. PL.X 579 din 29 iunie 2006.

La întocmirea prezentului raport Comisia a avut în vedere avizele:

· Consiliului Legislativ (nr.771/31.05.2006 - favorabil)

· Comisiei pentru politică economică, reformă şi privatizare (nr.21/279/03.07.2006 - favorabil).
Proiectul de lege are ca obiect de reglementare crearea cadrului legislativ privind detaşarea lucrătorilor în cadrul prestării de servicii transnaţionale. Proiectul transpune în legislaţia naţională Directiva Parlamentului European şi a Consiliului 96/71/CE din 16 decembrie 1996.
Comisia propune Plenului Camerei Deputaţilor aprobarea proiectului de lege, în forma adoptată de Senat, având în vedere îndeplinirea angajamentelor asumate de România, în cadrul negocierilor privind Capitolul 13 „Ocupare şi Politici Sociale”, de armonizare a legislaţiei naţionale cu acquis-ul comunitar.

2. Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei.
b) invitaţi: d-na Carmen Cărbunaru – director şi d-na Cecilia Sebe – expert, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 26 iunie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma dezbaterii în şedinţa din 4 iulie 2006, Comisia propune admiterea fără modificări a proiectului de lege.

